《郡城赠金溎生表兄一百韵》
清代·缪荃孙

东南沟水流，西北浮云翔。世事多变幻，耆旧言之详。

耆旧今为多？我友金粟香。粟香本诗人，生日同渔洋。

问年十五六，负笈游衡湘。撷华俪琼玖，造语协丝簧。

频年作客游，就婚来会昌。郁孤何苍苍，赣水何汤汤。

登高擅能赋，惊倒吴子章。江右六七郡，吟屐多徜徉。

卯秋八九月，挟策趋天阊。我时得微官，萧寺侨东厢。

叩门一把臂，契洽胜寻常。壮怀露颜色，古谊洽肺肠。

迄今三十年，白首毋相忘。君旋捧官檄，重溟赴五羊。

东南海上山，一气衔青苍。天风和海涛，长歌声琅琅。

粤东诸大吏，能容狂士狂。异质宝干莫，空群矜鹔鹴。

大长胡汉台，降王歌舞冈。画佛菩提纱，得月风幡堂。

红柿暖织锦，丹荔甘填筐。夜雨啼鹧鸪，春云连桄榔。

新调徵藕丝，隽语谐周姜。祥符老都转，称之百夫望。

榷盐来苍梧，驾湖泛春强。无水不罗纹，有石皆奇礓。

都峤古洞天，丰碑生珲光。竹垞所未见，兰修所未详。

好古幸君逢，收拾归奚囊。郭东酌冰泉，新铭𨭽漫郎。

题词遍海内，东笋压归装。大府弟一流，人望南皮张。

池馆辟题襟，曲折沿城隍。宾客远招致，接席皆班扬。

我也虱其间，屠陶同雁行。君时参幕府，借箸资劻勷。

久别幸重逢，喜极翻凄凉。名区聊笠屐，快饮罗酒浆。

三君澄海楼，十子抗风廊。蒲涧挹清流，花田俪陈芳。

旧交南雪叶，逸侣随山汪。一一相周旋，有和君必倡。

我归主南菁，君领赤溪疆。新邑诸草创，甘雨苏疲氓。

考古小志成，上企武功康。春晖岂不恋，肃肃飞严霜。

我北君自南，后先还江乡。麻衣各被体，执手涕沾裳。

相约同弃官，高隐城西庄。枌榆依里社，芋栗充资粮。

矮栅驱鸡豚，丛祠报虸蚄。日种陶公秫，野植武侯桑。

古寺访天宁，烟雨何淋浪。禅门深以邃，创造由萧梁。

好友陆与丁，谈宴青豆房。出郡趋县城，水程百里强。

鲤桥折杨柳，鸭荡牵菰蒋。宋刹先访碑，沙壖议筑塘。

冬月万宝成，家家堆稻粱。邑宰折柬招，是日正开仓。

酉秋大比年，复泛金陵航。湖波狎玄武，山饭餐清凉。

娱园一廛就，薛庐三径荒。沙连白鹭洲，路断朱雀桁。

畅游足吟咏，怀古多慨慷。君家贤子孙，黉门报初桄。

一家擅诗才，七叶传书香。强国在变法，天语真煌煌。

取士凭文艺，贻毒自季唐。荏苒千馀年，末流益蜩螗。

自矜抱珠骊，殊类转丸蜣。绝学口专门，奇才征上庠。

武功必孙吴，治理必管商。千寻多秀干，百鍊成金刚。

古制法三代，何云效蛮伧。非惟异强弱，直可徵兴亡。

正伪推苏绰，失言嗤王雱。诗书岂高束，斤斧肯自戕。

蛮通贵一贯，执滞还两妨。惟恐片言出，几致两目瞠。

一生维大厦，未免不自量。君今谢尘牍，我犹守缣缃。

刻书抱同志，仰绍张鲍黄。校来真埽叶，照去或然糠。

澄江名著作，传世尚未央。天吝剞劂赀，此愿终难偿。

读君杂忆诗，读之多感伤。处士腹中言，葛仙肘后方。

无声意恻恻，有感心皇皇。理若机丝抽，才如云锦飏。

如驰讶西日，化异悲北邙。前修仍渺渺，后顾殊茫茫。

晚景迫崦嵫，何敢希春阳。旧雨一朝聚，新诗百韵长。

花坞夕阳明，试进婪尾觞。